Kaapstad tot Nairobi 2007: 07/24/07
Dag 34, Dinsdag 24 Julie, Livingstone tot Francistown
Vandag wou ons probeer om tot by Nata te ry en kyk hoe laat ons daar sou aankom. As dit nie te laat is nie, wou ons probeer om liewer in Francistown te gaan slaap.
Ons moes egter eers met die berugte Kazungula veerboot oor die Zambezi. Ons het gehoor dat dit party dae tot drie ure kon neem om oor die rivier te gaan en ons wou so vroeg as moontlik daar kom.
Ons vertrek om 06:00 uit Livingstone en kom net na 07:00 by die Zambië grenspos aan. Soos ons al gewoond geraak het, was dit maar 'n trae proses om alle dokumente te laat stempel. Eers nadat ons aan die verkeerde kant van die gebou ingegaan het en gestaan en wag het vir die beamptes, word ons reggehelp deur van die ander toeriste. Natuurlik was daar geen bordjies nie. Daarna moes ons wag vir die amptenare om op diens te kom. Daar was net een aan diens en kon nie alle mense hanteer nie.
Na 'n halfuur se wag was ons darem deur die Zambië grenspos oppad na die Kazungula veerboot wat so 100m daarvandaan is. Dit het US$20 per voertuig gekos vir die veerboot. Gelukkig vir ons was daar nie baie voertuie nie en kon ons sommer dadelik toegelaat word om te ry tot bo-op die veerboot. Die veerboot vat gewoonlik twee vragmotors en vier kleiner voertuie. Die normale wagtyd vir die veerboot hang af van hoe laat jy daar kom en watter dag van die week dit is.
Na tien minute was ons aan die oorkant van die Zambezi en oppad na die Botswana grenspos. Daar was 'n redelike klomp vragmotors aan die Zambië kant, maar gelukkig kon daar net een vragmotor op 'n keer oor die veerboot. As daar nie baie motors is nie, sal dit altyd gou gaan.
Kazungula veerboot oor die Zambezi, Botswana
Aan die Botswana kant hoef ons toe nie meer die Carne de Passage te laat voltooi nie en was ons vinnig deur die grenspos. Ons betaal P50 per voertuig vir die pad permit en P20 per voertuig vir die padfonds. Die voertuie moes nou eers deur 'n dam met water ry wat ontsmettingsmiddels en gif bevat het. Daarna moes ons almal een-een op 'n mat gaan staan om ons skoene te laat ontsmet. Dit was om te voorkom dat daar Tsetsevlieg larwes oor die grens kom en ook om bek en klou seer te voorkom. Geen vleisprodukte en suiwelprodukte mag oor die grens in Botswana ingeneem word nie.
Ons sou vandag gereeld gestop word om deursoek te word. Terwyl ons die Botswana grenspos verlaat, het daar 'n lang ry vragmotors gestaan en wag om deur die Botswana grenspos te gaan. Net anderkant die grenspos stop ons langs die pad en maak 'n vinnige ontbyt en koffie.
Ons volgende stop was Nata waar ons die voertuie weer vol diesel gemaak het. Hier kon ons nou weer met ons kredietkaarte vir diesel betaal. Ons stop 10 km anderkant Nata by die Nata Lodge vir middagete waar ons almal hamburgers bestel. Die Nata Lodge is 'n baie mooi plek met 'n lekker restaurant en swembad. Die kampplekke is maar sanderig maar onder koeltebome.
Dit was net na middagete en ons besluit toe om tot by Francistown te ry, wat maar net nog 200 km verder was. Daar was 'n paar plekke langs die pad waar ons by bek en klou seer hekke gestop is en gevra is of ons enige verbode items het. By twee geleenthede het van die beamptes binne in die Landie geklim en in die yskas gekyk vir vleis of suiwelprodukte.
So vyftien km voor Francistown is die Woodlands Stop-over kampplek. Ons ry gou daar in om te gaan kyk hoe dit lyk. Dit is 7 km vanaf die teerpad met ook 'n kleinerige swembad en lekker groen grasperke en hier en daar 'n koelte- boom.
Cresta Marang Motel kampplek, Francistown, Botswana
Die plek was net te ver vanaf Francistown en ons besluit toe om maar 'n kampplek in Francistown te gaan soek. Ons ry tot by die Cresta Marang Motel, wat ook 'n casino is, met 'n lekker groot kampplek. Daar is ook groot grasperke en baie koeltebome. Die kampplek is omhein met paaltjies. Ongelukkig is hierdie kampplek binne in Francistown en word dit baie deur kontrakteurs gebruik as goedkoop verblyf. Hulle kan maar redelik raserig wees. Daar is 24 uur sekuriteit by die kampplek.
Nadat ons ingeboek en die tente opgeslaan het, ry ons en gaan koop vleis om te braai by die Spar. Ons wou lekker Botswana steaks braai. Die kampplek het die aand sommer redelik vol geword aangesien dit 'n baie gewilde plek is. Daar was 'n wag wat die hele nag vuur gemaak en met sy hond deur die kampterrein gestap het.